**ՀԱՇՎԵՏՎՈՒԹՅՈՒՆ**

**ՀՀ ոստիկանության բարեփոխումների ռազմավարությամբ և դրանից բխող 2020-2022թթ. գործողությունների ծրագրով 2022 թվականի ընթացքում իրականացված աշխատանքների վերաբերյալ**

ՀՀ կառավարության գործունեության ծրագրով և 2020 թվականի ապրիլի 23-ին ՀՀ կառավարության թիվ 638-Լ որոշմամբ հաստատված՝ ՀՀ ոստիկանության բարեփոխումների ռազմավարությամբ և դրանից բխող 2020-2022 թվականների գործողությունների ծրագրով նախատեսված առաջնայնությունների ուղղությամբ հաշվետու ժամանակահատվածում լայնամասշտաբ աշխատանքները շարունակվել են, ըստ նախատեսված ժամանակացույցի ու քայլերի հաջորդականության, ներգրավելով թե՛ ներպետական շահառու մարմիններին, թե՛ քաղաքացիական հասարակության ներկայացուցիչներին, թե՛ միջազգային գործընկերներին, մասնավորապես՝ ԱՄՆ կառավարություն, Եվրոպական միություն, ՄԱԿ-ի զարգացման ծրագիր, Համաշխարհային բանկ և ԵԱՀԿ: Պետք է հստակ արձանագրել, որ Ոստիկանության բարեփոխումների ընթացքը մշտադիտարկվում է նաև Արդարադատության նախարարության համակարգմամբ գործող՝ Ոստիկանության բարեփոխումների աշխատանքային խմբի կողմից, որի կազմում են Ոստիկանության, միջազգային գործընկեր կառույցների, քաղաքացիական հասարակության ներկայացուցիչները։ Աշխատանքային խումբն իր աշխատանքները, որպես կանոն, իրականացնում է ամենշաբաթյա ռեժիմով։

Հայաստանի Հանրապետության ոստիկանության բարեփոխումների ռազմավարությամբ և դրանից բխող 2020-2022 թվականների գործողությունների ծրագրով 2022 թվականի համար նախատեսված գործողությունները և դրանց կատարողականը ներկայացվում է ստորև.

***Գործողության անվանումը.***

**Կրթական միջավայրի բարեփոխում /1-ին գլխի 3-րդ գործողություն/.**

**Կատարողական.**

Համաձայն բարեփոխումների ռազմավարության ու գործողությունների ծրագրի ժամանակացույցի՝ Ոստիկանության կրթահամալիրի հետ համատեղ ու ՀՀ կրթության, գիտության, սպորտի և մշակույթի նախարարության ներգրավմամբ ՀՀ արդարադատության նախարարությունը նախաձեռնել և իրականացրել է Ոստիկանության կրթահամալիրի բոլոր մասնագիտական կրթական ծրագրերի ու պետական չափորոշիչների աուդիտ, որի արդյունքների հիման վրա բանակցություններ են մեկնարկել միջազգային համապատասխան դոնոր կազմակերպությունների հետ՝ գործող մասնագիտական կրթական ծրագրերի և պետական կրթական չափորոշիչների վերանայման նպատակով:

ԱՄՆ գործընկերների հետ համատեղ, արդեն իսկ ներդրվել է նոր Պարեկային ծառայության հնգամսյա պատրաստման ամբողջական փաթեթը, որը համապատասխանում է միջազգային լավագույն չափանիշներին՝ ներառելով ինչպես տեսական, այնպես էլ մեծամասամբ տակտիկական հմտությունների զարգացմանն ուղղված մոդուլներ ու դասընթացներ: Միաժամանակ, հաշվի առնելով Պարեկային ծառայության առաջին փուլի ուսուցման եզրահանգումները՝ Պարեկային ծառայության երկրորդ փուլի մեկնարկին ընդառաջ՝ վերանայվել է հնգամսյա պատրաստման փաթեթը՝ ներառելով որոշակի փոփոխություններ ինչպես դասավանդման մեթոդաբանության, թեստավորման, այնպես էլ դասավանդվող մոդուլների ժամաքանակների ու վերջնարդյունքների մեջ: Պարեկային ծառայության երրորդ փուլի մեկնարկին ևս կատարվել են համապատասխան վերանայումներ՝ հիմնվելով Լոռու և Շիրակի մարզերի համար իրականացված ուսումնական գործընթացի մոնիթորինգային արդյունքների վրա։

Արդարադատության նախարարության համակարգմամբ ձևավորվել է բազմամասնագիտական աշխատանքային խումբ՝ ներառելով նաև միջազգային գործընկերներին և քաղաքացիական հասարակության ներկայացուցիչներին, որի շրջանակներում մշակվել է առաջարկների փաթեթ։

Այս գործընթացներին զուգահեռ՝ ԱՄՆ գործընկերների հետ մշակվել են և 2022 թվականին արդեն իսկ իրականացվել են պարեկային ծառայողների շարունակական վերապատրաստումներ՝ ներառելով նաև դասընթացավարներին: ԱՄՆ գործընկերների աջակցությամբ կազմակերպվող վերապատրաստումները կրելու են շարունակական բնույթ։

ԵՄ, ՄԱԶԾ ու ԵԱՀԿ գործընկերների հետ աշխատանքներ են կատարվում Ոստիկանության կրթահամալիրում գործող այլ կրթական չափորոշիչների և մոդուլների, կրթական ծրագրերի վերանայման ուղղությամբ, որոնք ներառում են ինչպես նոր մոդուլների ներդրում, այնպես էլ գործող կրթական ծրագրերի առանցքային վերանայում: Հատկանշական է, որ հաշվետու ժամանակահատվածում ԵՄ ֆինանսավորմամբ և ՄԱԶԾ-ի կողմից իրականացվող «Հաշվետու ինստիտուտներ և մարդու իրավունքներ» ծրագրի շրջանակներում մշակվել է կրթահամալիրի ֆունկցիոնալ վերլուծության հաշվետվությունը։

Հստակ է, որ բարեփոխումների շրջանակում Ոստիկանության կրթահամալիրում շարունակվում են աշխատանքները՝ փոփոխելու ինչպես կրթական չափորոշիչներն ու դասավանդման մեթոդաբանությունը, այնպես էլ իրականացնելու որոշակի աշխատանքներ՝ կրթահամալիրի ֆիզիկական կարողությունները բարելավելու ուղղությամբ: Այս համատեքստում կրթահամալիրում ավարտվել են չորս փորձարարական լսարանների և սիմուլացիոն սենյակների շինարարական աշխատանքները, որոնք արդեն կիրառվում են կրթահամալիրի տարբեր դասընթացներ անցնող ուսանողների կողմից: Շարունակվում են քայլեր ձեռնարկվել ԱՄՆ գործընկերների աջակցությամբ կրթահամալիրի կարողությունների զարգացման այլ լուծումներ գտնելու և իմպլեմենտացնելու ուղղությամբ։

Բացի այդ, Ոստիկանության կրթահամալիրում նախաձեռնվել է ժամանակակից պահանջներին համապատասխանող 220 քմ մակերեսով ամֆիլսարանի կառուցումը: Ներկա պահին հաստատված է լսարանի շինարարության նախագիծը: Նաև, հաշվետու ժամանակահատվածում կրթահամալիրի 5 լսարաններ կահավորվել են ընդհանուր թվով 100 սեղաններով և 200 աթոռներով:

***Գործողության անվանումը.***

**Ոստիկանության ղեկավար կազմի վերապատրաստումների իրականացում /1-ին գլխի 5-րդ գործողություն/.**

**Կատարողական.**

2022 թվականի մայիս, հունիս, հուլիս ամիսներին, որպես շարունակական ու ծառայության ընթացքում վերապատրաստումներ, ԱՄՆ գործընկերների ներգրավմամբ իրականացվեցին դասընթացներ/վերապատրաստումներ պարեկային ծառայողների ներգրավմամբ՝ ներառելով նաև վաշտի, գումարտակների հրամանատարներին: Վերապատրաստումներն ուղղված են եղել ծառայության կարիքներից բխող գիտելիքների և հմտություններ ձևավորելուն ու ամրապնդելուն:

Հաշվետու ժամանակահատվածում Պարեկային ծառայության և Ոստիկանության կրթահամալիրի ղեկավար կազմը մասնակցել է ԱՄՆ դեսպանության կողմից կազմակերպված այցերին ԱՄՆ՝ տեղում ծանոթանալու համապատասխան կառույցների աշխատանքերին ու տեղայնացնելու լավագույն փորձը, ինչպես նաև ԵԱՀԿ գործընկերների նախաձեռնությամբ իրականացվել է փորձի փոխանակման այց Էստոնիա՝ ուսումնասիրելու ներքին գործերի նախարարության մանդատը և գործունեությունը՝ ներառյալ քաղաքականության մշակում, բյուջեի պլանավորում և վերահսկողություն: Այցելություններ են կազմակերպվել Ոստիկանություն, Սահմանապահ գործակալություն, Փրկարարական ծառայություն, արտակարգ իրավիճակների արձագանքման կենտրոնացված 112 գործակալություն:

2022 թվականի ընթացքում Ոստիկանության կրթահամալիրի վերապատրաստման կենտրոնում վերապատրաստման դասընթացներ են անցկացվել Ոստիկանության ղեկավար կազմի հետևյալ խմբերի և ծառայողների համար, ընդհանուր՝ 55 ծառայող, մասնավորապես.

* Ոստիկանության ավագ և գլխավոր խմբերի պաշտոններում նշանակված ծառայողների,
* Ոստիկանության վարչության և բաժնի պետերի, վարչության և բաժնի պետերի օպերատիվ գծով տեղակալների, ծառայության բաժնի պետերի, քրեական հետախուզության, անչափահասների գործերով և ընտանիքում բռնության կանխարգելման բաժանմունքի պետերի, հերթապահ մասի պետերի,
* Ոստիկանության անձնագրային և վիզաների վարչության «Զվարթնոց» օդանավակայանի բաժնի պետի, տնտեսական վարչության գնումների համակարգման բաժնի պետի տեղակալի, պետական պահպանության գլխավոր վարչության բաժնի և տարածքային պահպանության բաժնի պետերի, բաժնի պետերի տեղակալների, բաժանմունքի պետի, գնդի, գումարտակի, վաշտի հրամանատարների և տեղակալների, դասակի հրամանատարների, ինչպես նաև.
* Ոստիկանության Ոստիկանության օպերատիվ կառավարման կենտրոնի ծառայողների,
* Ոստիկանության պարեկային ծառայության Երևան քաղաքի գնդի, Լոռու, Շիրակի, Գեղարքունիքի, Տավուշի, Արագածոտնի և Կոտայքի մարզերի գումարտակների ենթակա վարչական վարույթ իրականացնող ստորաբաժանումների և Գեղարքունիքի մարզի գումարտակի հերթապահ ծառայության պաշտոններում նշանակվող ծառայողների համար:

***Գործողության անվանումը.***

**Ոստիկանության ծառայողների վարձատրության և սոցիալական երաշխիքների բարելավում /1-ին գլխի 6-րդ գործողություն/.**

**Կատարողական.**

Միջոցառման շրջանակներում Ոստիկանության կողմից իրականացված, ինչպես նաև առաջիկա տարիներին նախատեսվող աշխատանքների վերաբերյալ տեղեկությունները՝ ըստ աշխատանքի վարձատրության ու սոցիալական երաշխիքների սահմանման ուղղությունների և տնտեսապես զարգացած մի շարք երկրներում ոստիկանների աշխատանքի վարձատրության չափը սահմանելու եղանակի ուսումնասիրմամբ, մանրամասն նկարագրված են «Ոստիկանության ծառայողների վարձատրության և սոցիալական երաշխիքների բարելավման մասին» տեղեկանքում, որը ներկայացվել է ՀՀ վարչապետի աշխատակազմ:

Ներկայումս Ոստիկանության ծառայողների աշխատավարձերի բարձրացումը դիտարկվում է կամավոր ատեստավորման անցկացման արդյունքներով:

***Գործողության անվանումը.***

**Նոր նախարարության ձևավորում՝ Ոստիկանության և Միգրացիայի ծառայությունների հիմքով /2-րդ գլխի 3-րդ գործողություն/.**

**Կատարողական.**

Ներքին գործերի նախարարության ձևավորման օրենսդրական փաթեթը ՀՀ Ազգային ժողովի կողմից 2-րդ ընթերցմամբ և ամբողջությամբ ընդունվել է 16.12.2022թ.:

Հարկ է նշել, որ ՆԳՆ ձևավորման օրենսդրական փաթեթում ներառված՝ «Կառավարության կառուցվածքի և գործունեության մասին» օրենքում փոփոխություններ և լրացումներ կատարելու մասին» օրենքի անցումային դրույթներով սահմանվել է ՆԳՆ ձևավորմանն ուղղված գործողությունների հստակ հաջորդականություն /ՆԳ նախարարի նշանակում, Վարչապետի կողմից ՆԳՆ կանոնադրության հաստատում, ՆԳ նախարարի կողմից Ոստիկանության կանոնադրության և կառուցվածքի հաստատում և այլ/: Նշված օրենքով նաև նախատեսվել է, որ ՆԳ նախարարի լիազորությունները ստանձնելու պահից տասն աշխատանքային օրվա ընթացքում հաստատվելու, այնուհետ նաև համալրվելու է նախարարության կազմավորման աշխատանքները կազմակերպելու և իրականացնելու համար անհրաժեշտ հաստիքացուցակը, ինչպես նաև ձևավորվելու են փորձագիտական խմբեր՝ անձնակազմի կառավարման, իրավական ապահովման և կազմակերպաֆինանսական ուղղություններով ՆԳՆ ձևավորումն ու կայացումն ապահովելու համար։

Նույն օրենքը նաև սահմանում է, որ 12 ամսվա ընթացքում պետք է ապահովվի Ոստիկանության կազմակերպական, անձնակազմի կառավարման, ֆինանսատնտեսական գործառույթների իրականացման և քաղաքացիաիրավական հարաբերությունների մասնակցության գործառույթների փոխանցումը Ներքին գործերի նախարարությանը և Ոստիկանության աջակցող մասնագիտական ստորաբաժանումների գործունեության դադարեցումը։

***Գործողության անվանումը.***

**Պարեկային ծառայողների կրթության իրականացում /3-րդ գլխի 4-րդ գործողություն/.**

**Կատարողական.**

Լոռու և Շիրակի մարզերի պարեկային ծառայողների ընդունելության համար իրականացված բաց մրցույթի արդյուքներով Ոստիկանության կրթահամալիրը ստացել էր 1439 դիմում, որից՝ 808՝ քաղաքացիական, 631՝ ոստիկանության ծառայողներ: Դիմումների նախնական ուսումնասիրությունն անցած մասնակիցները 2021 թվականի սեպտեմբեր-հոկտեմբեր ամիսներին անցան եռափուլ քննություններ, ներառյալ՝ անհատական հարցազրույցները: Գործընթացն ավարտին հասցվեց 2021թ. հոկտեմբերի վերջին, ինչից հետո Ոստիկանության կրթահամալիրը մեկնարկեց դրական եզրակացությամբ մրցույթը հաղթահարած դիմորդների հետ պայմանագրերի կնքման գործընթացը: Արդյունքում՝ 590 սովորողներ 2021թ. նոյեմբերի 1-ին մեկնարկեց հնգամսյա ուսուցման գործընթացը:

Հնգամսյա գործընթացը կազմակերպվել էր միջազգային բոլոր չափանիշներին համապատասխան՝ թիրախավորելով մեծահասակների կրթության արդի մեթոդաբանությունն ու կարևորապես՝ ներկայիս պահանջներին համապատասխան ոստիկանական ծառայություն իրականացնելու համար անհրաժեշտ տակտիկական, կրակային, հաղորդակցության, տեղեկատվական տեխնոլոգիաներ ու գործնական խնդիրներ լուծելու հմտություններ ունեցող պարեկային ծառայողներ կրթելու տրամաբանությամբ:

Դասընթացները կազմակերպվել են դերախաղերի ու թիմային տարբեր խնդիրների լուծման տրամաբանությամբ՝ զարգացնելով կրիտիկական մտածողություն ու խնդիրների լուծման ճկուն հմտություններ:

Դասընթացներին մասնակցել են ինչպես տեղի, այնպես էլ միջազգային փորձագետներ ու մասնագետներ: Միաժամանակ դասընթացների ընթացքում լայնորեն կիրառվել է գործընթացի, դասընթացավարների ու հենց իրենց՝ սովորողների գնահատման ու մոնիթորինգի բազմաշերտ մեխանիզմ:

2022 թվականի ապրիլի 11-ին Ոստիկանության կրթահամալիրում ավարտվել է Պարեկային ծառայությունում պաշտոնի նշանակվելու նպատակով երկրորդ հոսքի 5-ամյսա ուսուցման գործընթացը՝ Պարեկային ծառայության Լոռու մարզի, Շիրակի մարզի և Երևան քաղաքի ստորաբաժանումները համալրելու նպատակով: Ուսումը հաջողությամբ ավարտել են 489 սովորողներ, որոնցից 64-ը՝ Երևան քաղաքի հայտով, 209-ը Լոռու մարզի հայտով և 216-ը Շիրակի մարզի հայտով: Սովորողներից 460-ը արական սեռի էին, 29-ը՝ իգական, 300-ը Ոստիկանության ծառայող, իսկ 189-ը քաղաքացիական անձ:

Բացի այդ, Ոստիկանության կրթահամալիրի վերապատրաստման կենտրոնում վերապատրաստման դասընթացներ են անցկացվել Ոստիկանության պարեկային ծառայությունում պաշտոնի նշանակվող հետևյալ խմբերի համար.

* Ոստիկանության պարեկային ծառայության վարչական գործունեության բաժանմունքի ծառայողներ /4 ծառայող, 01.02.-01.04.22թ./,
* Ոստիկանության պարեկային ծառայության Լոռու և Շիրակի մարզերի գումարտակների հերթապահ ծառայության ծառայողներ /10 ծառայող, 11.03.-11.04.22թ./,
* Ոստիկանության պարեկային ծառայության կադրային ապարատի և հերթապահ ծառայության ծառայողներ /02.05.-02.06.2022թ./:

2022 թվականի փետրվարի 28-ին մեկնարկել և ապրիլի 29-ին ավարտվել է Պարեկային ծառայության Գեղարքունիքի, Կոտայքի, Արագածոտնի և Տավուշի մարզերի ստորաբաժանումները համալրելու նպատակով երրորդ հոսքի դիմորդների փաստաթղթերի ընդունելությունը:

Մինչև մայիսի 29-ն իրականացվել են դիմորդների փաստաթղթերի ուսումնասիրություն:

Մասնագիտական պիտանելիության համապատասխանության համալիր ստուգումը (թեստավորումը) անցկացվել է հունիսի 6-ից մինչև հունիսի 16-ը ներառյալ:Մասնագիտական պիտանելիության համապատասխանության համալիր ստուգումից դրական միավորներ են հավաքել ընդհանուրը 1147 դիմորդ, որոնցից 570 քաղաքացիներ, 577-ը՝ ոստիկանության ծառայողներ:

Ֆիզիկական պատրաստականության ստուգումն անցկացվել է հունիսի 20-ից մինչև հուլիսի 2-ը ներառյալ: Ֆիզիկական պատրաստականության ստուգումից դրական միավորներ են հավաքել ընդհանուր 1004 դիմորդ, որոնցից 506 քաղաքացիներ, 498-ը՝ ոստիկանության ծառայողներ:

Հարցազրույցներն անցկացվել են հուլիսի 4-ից մինչև 15-ը ներառյալ: Հրացազրույցի դրական եզրակացություն են ստացել 771 դիմորդ, որոնցից 6-ը հրաժարվել են պայմանագիր կնքելուց, 626-ը անցել են համապատասխան հայտերի մրցույթով, իսկ 139-ը չեն անցել ընդհանուր մրցույթով:

Ոստիկանության կրթահամալիրում 5-ամսյա դասընթացները սկսվել են 2022 թվականի օգոստոսի 1-ին և ավարտվել 2022 թվականի դեկտեմբերի 30-ին:

Պետական ատեստավորումը հաջողությամբ անցած **563** սովորողների թվի բացվածքն ունի հետևյալ տեսքը՝

|  |  |  |  |  |
| --- | --- | --- | --- | --- |
| **Մարզեր** | **Արական սեռի** | **Իգական սեռի** | **Համալրված տեղերի բացվածքը** | |
| **քաղաքացի** | **ոստիկան** |
| **Արագածոտն** | 118 | 5 | 58, որից 4 կին | 60, որից 1 կին |
| **Կոտայք** | 180 | 8 | 82, որից 6 կին | 98, որից 2 կին |
| **Գեղարքունիք** | 141 | 1 | 74, որից 1 կին | 67, որից 0 կին |
| **Տավուշ** | 124 | 1 | 48, որից 0 կին | 76, որից 1 կին |
| ***ընդհանուր*** | **548** | **15** | ***262, որից 11 կին*** | ***301, որից 4 կին*** |

ԵՄ ֆինանսավորմամբ և ՄԱԶԾ-ի կողմից իրականացվող «Հաշվետու ինստիտուտներ և մարդու իրավունքներ» ծրագրի շրջանակներում 2022թ․ դեկտեմբերի 7-ից մեկնարկել էր երկօրա դասընթացների շարք Պարեկային ծառայության Երևանի գնդի սպայական անձնակազմի համար՝ «Հոգեբանական պատրաստվածություն» թեմայով։ Դասընթացներն իրականացվել են բոլոր 4 գումարտակներից ընտրված շուրջ 240 աշխատակիցների համար:

Միաժամանակ, Ոստիկանության կրթահամալիրում զուգահեռ մեկնարկել է մնացած 4 մարզերի՝ Արարատի, Արմավիրի, Սյունիքի և Վայոց ձորի մարզերի Պարեկային ստորաբաժանումներում ծառայության անցնելու համար դիմումների ընդունման փուլը, որն սկսվել է դեկտեմբերի 12-ից և կավարտվի 2023 թվականի հունվարի 27-ին:

Վերը նշված 4 մարզերի ընդունելություն-մրցույթի համար սահմանվել է 488 տեղ, որից՝

Արարատի մարզ՝ 128 տեղ, որից 90 տեղը արական սեռի դիմորդների համար, իսկ 38-ը՝ իգական սեռի դիմորդների համար,

Արմավիրի մարզ՝ 153 տեղ, որից 107 տեղը արական սեռի դիմորդների համար, իսկ 46-ը՝ իգական սեռի դիմորդների համար,

Վայոց ձորի մարզ՝ 77 տեղ, որից 54 տեղը արական սեռի դիմորդների համար, իսկ 23-ը՝ իգական սեռի դիմորդների համար,

Սյունիքի մարզ՝ 130 տեղ, որից 91 տեղը արական սեռի դիմորդների համար, իսկ 39-ը՝ իգական սեռի դիմորդների համար:

Ներկայումս դիմորդների թվի բացվածքն ունի հետևյալ տեսքը.

|  |  |  |  |  |  |
| --- | --- | --- | --- | --- | --- |
|  | | **Քաղաքացի** | | **Ոստիկանության ծառայող** | |
| **Ամսաթիվ** | **Մարզ** | **Արական** | **Իգական** | **Արական** | **Իգական** |
| **10.01.2023թ.**  ***/ընդհանուր թիվ ըստ մարզերի*/** | **Արմավիր** | 152 | 8 | 99 | 1 |
| **Արարատ** | 124 | 10 | 56 | 0 |
| **Վայոց ձոր** | 36 | 0 | 32 | 0 |
| **Սյունիք** | 6 | 1 | 20 | 0 |
| **Ընդհանուր** | 318 | 19 | 207 | 1 |
| **337** | | **208** | |
|  |  | **545** | | | |

Ոստիկանության և Արդարադատության նախարարության համակարգմամբ ստեղծված հանրային իրազեկման ապահովման նպատակային փոքր աշխատանքային խումբն իրականացնում է հանրային իրազեկման միջոցառումներ՝ բարձրացնելու հասարակության իրազեկվածությունը Պարեկային ծառայության գործառույթների, իրավունքների և պարտականությունների վերաբերյալ, ինչպես նաև իրականացնում է իրազեկման աշխատանքներ՝ ուղղված Արարատի, Արմավիրի, Սյունիքի և Վայոց ձորի մարզերի Պարեկային ստորաբաժանումներում ծառայության անցնելու համար ընդունելության վերաբերյալ իրազեկվածության բարձրացմանը, հնարավորինս լայն հանրությանը Պարեկային ծառայության գործառույթների վերաբերյալ համապատասխան տեղեկատվության տրամադրմանը, ինչպես նաև պարեկային ծառայողների նկատմամբ դրական վերաբերմունքի ու վստահություն բարձրացմանը: Իրականացվում են հեռուստառադիո արշավներ, գովազդային հոլովակներ, տպագրվում են պաստառներ և տեղեկատվական բուկլետներ, 2023 թվականի առաջին ամսում կիրականացվեն նաև պարեկային ծառայության գործունեության ներկայացման իրազեկման ակցիաներ /աշխատանքային տոնավաճառներ/:

***Գործողության անվանումը.***

**Պարեկային ծառայության փուլային գործարկում /3-րդ գլխի 5-րդ գործողություն/.**

**Կատարողական.**

Ոստիկանության բարեփոխումների ռազմավարությամբ՝ Պարեկային ծառայության մեկնարկը տրվեց Երևան քաղաքում, որից հետո, փուլային տարբերակով, 2022 թվականի ապրիլի 16-ին գործարկվեցին Լոռու և Շիրակի մարզերի Պարեկային ծառայության ստորաբաժանումները:

Նշված 2 մարզերում Պարեկային ծառայության մեկնարկի պահին ծառայության բնականոն աշխատանքների համար անհրաժեշտ տեխնիկական և այլ միջոցները հիմնականում եղել են մատակարարված, մնացած մասն արդեն իսկ մատակարարվել է:

Հաջորդիվ Պարեկային ստորաբաժանումներ կձևավորվեն Կոտայքի, Գեղարքունիքի, Տավուշի և Արագածոտնի մարզերում, ապա ողջ հանրապետությունում:

Այդ գործընթացի շրջանակներում Ոստիկանության կողմից արդեն իսկ մշակվել են նշված 4 մարզերի Պարեկային ծառայությունների ստորաբաժանումների կառուցվածքները, ծառայության կազմակերպման մեթոդաբանությունները և տեղամասերը, որոշվել են տեղակայման վայրերը, իրականացվել է անհրաժեշտ տրանսպորտային միջոցների, ռադիոկապի համակարգի, տեխնիկական միջոցների ու ծրագրային ապահովման համակարգերի, հանդերձանքի, զենքի, սպառազինային այլ միջոցների, շենքային պայմանների կարիքների գնահատում, որի արդյունքներով մեկնարկել է անհրաժեշտ միջոցների և ծառայությունների գնման գործընթաց: Անհրաժեշտ միջոցների մատակարարումը և ծառայությունների մատուցումը ավարտական փուլում է:

Նշված 4 մարզերիստորաբաժանումների համար ձեռք է բերվել ընդհանուր 175 տրանսպորտային միջոց:

Այնուհետև՝ վերջին փուլով, Պարեկային ստորաբաժանումներ կձևավորվեն Արարատի, Արմավիրի, Սյունիքի և Վայոց ձորի մարզերում:

Այդ գործընթացի շրջանակներում Ոստիկանության կողմից արդեն իսկ մշակվել են նշված 4 մարզերի Պարեկային ծառայությունների ստորաբաժանումների նախնական կառուցվածքները, ծառայության կազմակերպման մեթոդաբանությունները և տեղամասերը, ամբողջականացվել է կարիքների պահանջարկը, որոնց մի մասի գնման գործընթացն արդեն մեկնարկել է: Հիշյալ 4 մարզերի համար նախատեսվում է ձեռք բերել ընդհանուր 140 տրանսպորտային միջոց, որից 75-ը ձեռք կբերվեն միջազգային գործընկերների կողմից (ԵՄ):

Ներկայումս աշխատանքներ են տարվում նոր Ջրային պարեկության ստորաբաժանման ձևավորման ուղղությամբ, որը ջրային տեխնիկայի միջոցներով մշտական պարեկություն կիրականացնի Սևանա լճի տարածքում և առափնյա հատվածում:

Ըստ տեսլականի՝ նշված ծառայությունն ապահովելու է լողափերում, հանգստյան գոտիներում հասարակական կարգի պահպանություն, օպերատիվ արձագանքելու է իրավախախտումներին ու պատահարներին, իրականացնելու է ապօրինի ձկնորսության, որսի դեպքերի կանխարգելում, բացահայտում և այլն:

Նախագիծն արժանացել է ՀՀ վարչապետի հավանությանը և ըստ այդմ մշակվել է «Ջրային պարեկային ծառայության կազմակերպման տեսլականը», ինչպես նաև ջրային տրանսպորտային միջոցների և այլ նյութատեխնիկական միջոցների բնութագրերը՝ ձեռքբերման գործընթացն իրականացնելու համար:

Ջրային պերեկների գործառութային պարտականություններն են հանդիսանալու.

* Ջրային ավազաններում և առափնյա հատվածներում՝ լողափերում, հանգստյան գոտիներում հասարակական կարգի պահպանությունը,
* նշված տարածքներում իրավախախտումներին ու պատահարներին օպերատիվ արձագանքումը,
* հանգստի սեզոնին հովեկների և զբոսաշրջիկների անվտանգության ապահովումը, այդ թվում՝ ջրային ավազանում գտնվելու կամ լողալու ժամանակ,
* ապօրինի ձկնորսության, ապօրինի որսի դեպքերի կանխարգելումը, հայտնաբերումն ու բացահայտումը, այդ նպատակով իրավասու պետական մարմինների և այլ կազմակերպությունների հետ համագործակցության ապահովումը, ինչպես նաև ապօրինի ձկնորսության /որսի/ գործիքների և միջոցների հայտնաբերումը ու դրանց առգրավման ուղղությամբ միջոցների ձեռնարկումը,
* ջրային ավազաններում անցկացվող սպորտային միջոցառումների մասնակիցների անվտանգության ապահովումը,
* ջրային ավազաններում դժբախտ դեպքերի կանխարգելումը, խեղդվողներին փրկելը և առաջին բուժօգնության ցուցաբերումը,
* ափից հեռանալու կամ ջրային տրանսպորտային միջոցի խափանման կամ այլ պատճառով անօգնական վիճակում հայտնված անձանց օգնության հասնելը և ափ տեղափոխելը,
* ջրային տրանսպորտային միջոցով նավարկող կամ լողացող անձանց կորելու կամ անհետանալու կամ ջրային տրանսպորտային միջոցի խափանման կամ նավաբեկության մասին տեղեկություն ստանալու դեպքում առաջնային որոնողական աշխատանքների իրականացումը և այդ մասին փրկարար ծառայության համապատասխան ստորաբաժանմանը հայտնելը,
* փրկարար ծառայության կողմից իրականացվող որոնողափրկարարական աշխատանքներին հնարավոր բոլոր միջոցներով աջակցություն ցուցաբերելը, նշված աշխատանքներին անմիջականորեն ներգրավումը,
* ջրային տրանսպորտային միջոցների շահագործման անվտանգությանը հետևելը, այդ թվում՝ զբոսաշրջային նավարկային միջոցների, ջրային ավազանում լողացողների կամ նավարկողների կյանքի կամ առողջության համար իրական վտանգ ստեղծող ջրային տրանսպորտային միջոցների շահագործումը դադարեցնելը և արգելելը,
* ջրային ավազանում լողացողների կողմից անվտանգության կանոնների խախտումներ կամ ափից վտանգավոր հեռավորության վրա գտնվելու դեպքեր հայտնաբերելու պարագայում՝ վերջիններիս զգուշացումը և ափից անվտանգ հեռավորություն պահպանելու պահանջ ներկայացնելը ու իրավիճակից բխող անհրաժեշտ անվտանգային միջոցառումներ ձեռնարկելը,
* իրավասու մարմնից նավարկության կամ լողալու համար վտանգավոր եղանակային պայմանների մասին տեղեկություններ ստանալու դեպքում, համապատասխան ժամկետով արգելել նման միջոցների շահագործումը և լողալը,
* ջրային պարեկներն իրավասու են ամբողջ ծավալով իրականացնել Պարեկային ծառայության կանոնադրությամբ պարեկներին վերապահված մյուս բոլոր գործառույթները:

ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» թիվ 1902-Լ որոշման 1-ին հավելվածով ՀՀ ողջ տարածքում Պարեկային ծառայության ներդրման նոր վերջնաժամկետ է սահմանվել 2024 թվականի դեկտեմբերի 3-րդ տասնօրյակը:

***Գործողության անվանումը.***

**Օպերատիվ կառավարման կենտրոնի ներդրում մարզերում /3-րդ գլխի 8-րդ և 9-րդ գործողություններ/.**

**Կատարողական.**

Ոստիկանության բարեփոխումների ռազմավարությամբ՝ Երևան քաղաքում և մարզերում Պարեկային ծառայության ձևավորմանը զուգահեռ՝ պետք է ստեղծվեն նաև Օպերատիվ կառավարման կենտրոններ, որոնք հանդիսանալու են քաղաքացիներից ահազանգերի ընդունման կենտրոն և րոպեների ընթացքում տալիու են անհրաժեշտ խորհրդատվություն, իսկ անհրաժեշտության դեպքում մոտեցնելու են պարեկային կարգախումբը՝ ապահովելով դժվարին իրավիճակում հայտնված անձանց կարճ ժամանակահատվածում Ոստիկանության աջակցության ցուցաբերումը:

Երևան քաղաքից հետո Օպերատիվ կառավարման կենտրոնի Լոռու և Շիրակի մարզերի ստորաբաժանումները գործարկվեցին նշված մարզերում Պարեկային ծառայության ստորաբաժանումների ներդրմանը զուգահեռ՝ 2022 թվականի ապրիլի 16-ին:

Հարկ է նշել, որ նշված մարզերի Օպերատիվ կառավարման կենտրոնների գործունեության համար անհրաժեշտ տեխնիկական միջոցներն ամբողջությամբ մատակարարված են, ծրագրային ապահովման համակարգերը՝ կարգաբերված, ստորաբաժանումները լիարժեք իրականացնում են իրենց վերապահված գործառույթները:

Հաջորդիվ Օպերատիվ կառավարման կենտրոններ պետք է ձևավորվեն Կոտայքի, Գեղարքունիքի, Տավուշի և Արագածոտնի մարզերում, ապա ողջ հանրապետությունում:

Նշված 4 մարզերի ստորաբաժանումների տեղակայման վայրերը ընտրված են, դրանց շինարարական և վերանորոգման աշխատանքներն ընթանում են սահմանված ժամանակացույցին համապատասխան և կավարտվեն 2023 թվականի հունվար ամսին: Գործարկման համար անհրաժեշտ տեխնիկական և այլ միջոցները մեծամասամբ մատակարարված են, իսկ ծրագրային ապահովման աշխատանքները՝ ընթացքի մեջ։

Միաժամանակ, ՀՀ արտակարգ իրավիճակների նախարարության Ճգնաժամային կառավարման կենտրոնի և շտապ օգնության հետ Ոստիկանության օպերատիվ կենտրոնի ներդաշնակումն ապահովելու նպատակով՝ ՀՀ արտակարգ իրավիճակների նախարարության կողմից մշակվել և ՀՀ վարչապետի 2021 թվականի դեկտեմբերի 14-ի թիվ 1436-Ա որոշմամբ հաստատվել է ****Միջգերատեսչական աշխատանքային խումբ ստեղծելու և դրա անհատական կազմը հաստատելու մասին» ՀՀ վարչապետի որոշումը:

Հանրապետությունում զանգերի միասնական կառավարման կենտրոնի հիմնման, ահազանգման մեկ միասնական հեռախոսահամարի ներդրման հետ կապված նախապատրաստական աշխատանքների համատեքստում Արտակարգ իրավիճակների նախարարության փրկարար ծառայության ճգնաժամային կառավարման ազգային կենտրոնի և Շտապ բժշկական օգնության դիսպետչերական ծառայություններում տեղադրվել է տեղորոշման համակարգ։

Կանչերի ընդունման աշխատանքներին, զանգերի բնույթին ու սպասարկման սկզբունքներին ծանոթանալու, կանչերի ընդունման գործընթացին մասնակցելու և գործնական հմտություններ ձեռք բերելու նպատակով Արտակարգ իրավիճակների նախարարության փրկարար ծառայության ճգնաժամային կառավարման ազգային և Ոստիկանության օպերատիվ կառավարման կենտրոնների ահազանգ սպասարկող անձնակազմի կողմից (ԱԻՆ՝ 34 և Ոստիկանության՝ 23 ծառայողներ) 2022 թվականի մարտի 7-ից 26-ը իրականացվել են փոխադարձ ճանաչողական այցելություններ, այդ թվում՝ ապրիլի 4-ից 21-ը Երևանի շտապ օգնության կենտրոնական ենթակայան։

Ահազանգողից պահանջվող տեղեկատվություն ձեռք բերելու նպատակով Արտակարգ իրավիճակների նախարարությունը, Ոստիկանությունը և Շտապ բժշկական օգնության ծառայությունը միմյանց տրամադրել են ոլորտային նվազագույն հարցաշարերը՝ քաղաքացու կողմից գործընկեր գերատեսչության օպերատիվ հեռախոսահամարը պատահմամբ հավաքելու դեպքում։

Արդյունքում՝ Շտապ օգնության ծառայության 1-03, 911 ահազանգման և օպերատիվ կառավարման կենտրոններում 1-02 ծրագրային ապահովման միջոցով ահազանգերի սպասարկման առկա էլեկտրոնային համակարգերում իրականացվել են համապատասխան ծրագրային փոփոխություններ, համադրումներ, ինչի արդյունքում ստեղծվել է սեղմակոճակի մեկ հպումով անհրաժեշտ տեղեկատվությունը միմյանց փոխանցելու հնարավորություն: Համակարգերի համապատասխան ֆունկցիոնալ հատվածները անցել են փորձարկումները և պատրաստ են շահագործման:

Միաժամանակ, Ոստիկանությունում մեծածավալ աշխատանքներ են իրականացվել Օպերատիվ կառավարման կենտրոնի կադրերի ընտրության, այդ թվում՝ Ոստիկանության գործող ծառայողների շրջանակից, և նրանց վերապատրաստման ուղղությամբ:

Հաշվետու ժամանակահատվածում Ոստիկանության կրթահամալիրի վերապատրաստման կենտրոնում վերապատրաստման դասընթացներ են անցկացվել Ոստիկանության Օպերատիվ կառավարման կենտրոնում պաշտոնի նշանակվելու համար վերապատրաստման ենթակա 18 ծառայողների համար՝ 28.03.2022թ.-01.04.2022թ.:

Կոտայքի, Գեղարքունիքի, Տավուշի և Արագածոտնի մարզերի Օպերատիվ կառավարման կենտրոնի ստորաբաժանումները համալրող ծառայողները Ոստիկանության կրթահամալիրում համապատասխան ուսումնական ծրագրերով անցել են վերապատրաստումներ՝ 07.12.2022թ- 28.12.2022թ.:

***Գործողության անվանումը.***

**Ազգային գվարդիայի վերապատրաստում՝ հասարակական կարգի պահպանության համար նախատեսված արդի տակտիկաների և վերլուծական կանխատեսման մասնագիտական հնարավորությամբ /4-րդ գլխի 3-րդ գործողություն/.**

**Կատարողական.**

Ոստիկանության բարեփոխումների ռազմավարությամբ նախատեսված «Ազգային գվարդիայի ձևավորում» միջոցառումն ընդգրկվել է ՀՀ կառավարության գործունեության հնգամյա միջոցառումների ծրագրում՝ «Ոստիկանության զորքերի կարգավիճակի վերանայում, խնդիրների և գործառույթների վերաիմաստավորում, Ոստիկանության զորքերի ծառայության կազմակերպաիրավական նոր ձևի սահմանում» անվանմամբ, որով Ոստիկանության զորքերի վերապատրաստման ծրագրերի մշակման և հաստատման վերջանաժամկետ է սահմանվել 2023թ. դեկտեմբերի 3-րդ տասնօրյակը:

Միջոցառման իրականացման համար ելակետային էր Ներքին գործերի նախարարության ձևավորման օրենսդրական փաթեթի ընդունումը, որով կսահմանվեր Ոստիկանության կառուցվածքը և այն ծառայությունների շրջանակը, որոնք կնախատեսվեն Ոստիկանության զորքերի կազմում: Նշված օրենսդրական փաթեթը ՀՀ ԱԺ-ի կողմից 2-րդ ընթերցմամբ և ամբողջությամբ ընդունվել է 16.12.2022թ.:

Հարկ է նշել նաև, որ Ներքին գործերի նախարարության ձևավորումից հետո անցկացվելիք աուդիտի արդյունքներով, իրականացվելու են Ոստիկանության կառուցվածքի արմատական փոփոխություններ ու վերաիմաստավորում, մասնավորապես՝ Ներքին գործերի նախարարության ձևավորումից հետո սեղմ ժամկետներում նախատեսվում է Ոստիկանության զորքերը վերակազմակերպել Ոստիկանական գվարդիայի:

Նոր ձևավորվելիք Ոստիկանական գվարդիայի պարագայում այն կապառազմականացվի /դուրս կբերվի այլ զորքերի կազմից/, կնախատեսվի որպես զուտ ոստիկանական ծառայություն, որին նախնական տեսլականով կվերապահվեն հետևյալ գործառույթները.

* հասարակական կարգի պահպանության և հասարակական անվտանգության ապահովումը.
* պետական պահպանության ենթակա պետական մարմինների և կազմակերպությունների շենքերի ու շինությունների, ինչպես նաև կարևորագույն նշանակության օբյեկտների անվտանգության ապահովումը.
* բարձրաստիճան պաշտոնատար անձանց, ինչպես նաև պետական արարողակարգով նախատեսված օտարերկրյա պատվիրակությունների, ներկայացուցիչների ուղեկցումը.
* հատուկ բեռների տեղափոխման անվտանգության ապահովումը և այլն:

Ոստիկանական գվարդիայի ապագա կառուցվածքում նախատեսվում է ներառել Ոստիկանության զորքերը, Ոստիկանության պետական պահպանության գլխավոր վարչությունը և Ճանապարհային ոստիկանության ուղեկցող ստորաբաժանումը:

Նախատեսվում է նաև Ոստիկանական գվարդիայի ենթակա ստորաբաժանումների ստեղծում ՀՀ երեք մարզերում՝ Լոռի, Շիրակ և Սյունիք, որոնք, անհրաժեշտության դեպքում, կսպասարկեն հարակից մարզերը: Ոստիկանության գվարդիայի ձևավորմանն ուղղված հայեցակարգային մոտեցումները /վերջնական կառուցվածքի գործառույթների սահմանումով/ և ճանապարհային քարտեզը դեռևս քննարկման փուլում են:

***Գործողության անվանումը.***

**Ոստիկանությունում դետեկտիվների ինստիտուտի ներդնում /5-րդ գլխի 2-րդ գործողություն/.**

**Կատարողական.**

Ոստիկանության կողմից իրականացվել է Ոստիկանությունում դետեկտիվների ինստիտուտի ներդրման նպատակահարմարության ուսումնասիրություն և արդյունքները ներկայացվել են ՀՀ վարչապետի աշխատակազմ: ՀՀ վարչապետի հանձնարարությամբ՝ վերը նշված ուսումնասիրությունը քննարկվել են միջոցառման համակատարող հանդիսացող ՀՀ արդարադատության նախարարության, ՀՀ գլխավոր դատախազության, ՀՀ հակակոռուպցիոն կոմիտեի, ՀՀ քննչական կոմիտեի և ՀՀ ֆինանսների նախարարության հետ, որոնց կողմից առարկություններ չեն ներկայացվել ՀՀ քրեական դատավարության նոր օրենսգրքի ուժի մեջ մտնելու հանգամանքով պայմանավորված Ոստիկանությունում դետեկտիվների ինստիտուտի ներդրման անհնարինության մասին Ոստիկանության եզրակացության վերաբերյալ:

***Գործողության անվանումը.***

**Հանցագործությունների քննության մեթոդաբանության մշակում /5-րդ գլխի 4-րդ գործողություն/.**

**Կատարողական.**

Միջոցառման շրջանակներում ՀՀ գլխավոր դատախազության կողմից մշակվել և ՀՀ դատախազության ստորաբաժանումներին են ուղարկվել առանձին հանցատեսակների քննության առանձնահատկությունների վերաբերյալ մեթոդական ուղեցույցներ՝ գործնական աշխատանքում դրանցով նախատեսված դիրքորոշումներով առաջնորդվելու համար, այսպես.

ՀՀ գլխավոր դատախազության սեփականության դեմ ուղղված հանցագործությունների գործերով վարչությունում մշակվել է բնակարանային գողությունների վերաբերյալ մեթոդական ուղեցույց, որով ներկայացվել է բնակարանային գողությունների ընդհանուր բնութագիրը, վիճակագրական տվյալները, նշված հանցագործությունների վերաբերյալ քրեական գործերի քննության քրեագիտական առանձնահատկությունները և օրինակելի մեթոդիկան (պարզաբանման ենթակա հանգամանքները, հանցանք կատարած անձին բացահայտելուն ուղղված օպերատիվ-հետախուզական առաջնային միջոցառումները, քննության պլանավորումը և քննության վարկածը, առաջնային քննչական գործողությունների տակտիկական առանձնահատկությունները), քննիչի և հետաքննության մարմնի համագործակցությունը, ինչպես նաև դատախազական հսկողության առանձնահատկությունները:

Միաժամանակ, ՀՀ գլխավոր դատախազությունում մշակվել է կոռուպցիոն հանցագործությունների, այդ թվում՝ ապօրինի հարստացման քննության առանձնահատկությունների վերաբերյալ մեթոդական ուղեցույց, որով ներկայացվել են կոռուպցիոն հանցագործությունների էությունը, իրավական հիմքերը և առանձնահատկությունները, ապօրինի հարստացման հանցատեսակի պատմությունը, էությունը, իրավական հիմքերը և առանձնահատկությունները, կոռուպցիոն հանցագործությունների քննության մեթոդիկան, կոռուպցիոն հանցագործությունների գործերով կատարվող առանձին քննչական գործողությունների առանձնահատկությունները:

Հաշվետու ժամանակահատվածում 2021 թվականին Քրեական և Քրեական դատավարության նոր օրենսգրքերի ընդունումից հետո Եվրոպայի խորհուրդն Արդարադատության նախարարության հետ համատեղ մշակել են այդ օրենսգրքերում տեղ գտած հայեցակարգային մոտեցումների և նոր ինստիտուտների վերաբերյալ երկու գործնական ուղեցույց, որոնց նպատակն է աջակցել ազգային իրավական ոլորտի մասնագետներին դրանց կիրառման հարցում:

Եվրոպայի խորհուրդը 2015 թվականից ի վեր սերտորեն համագործակցում է Հայաստանի իշխանությունների հետ քրեական արդարադատության բարեփոխումներն իրականացնելու ուղղությամբ՝ տրամադրելով օրենսդրական, մեթոդաբանական և ինստիտուցիոնալ կարողությունների հզորացմանն ուղղված աջակցություն: Եվրոպայի խորհրդի կողմից տրամադրված փորձագիտական աջակցության շնորհիվ մշակվել են բոլորովին նոր հայեցակարգային լուծումներով Քրեական և Քրեական դատավարության օրենսգրքեր, որոնք արտացոլում են ինչպես ներպետական քաղաքականության առաջնահերթությունները, այնպես էլ Հայաստանի միջազգային պարտավորությունները և նպատակ են հետապնդում հնարավորինս նվազեցնել օրենսդրական անհամապատասխանությունները, որոնք կարող են հանգեցնել մարդու իրավունքների խախտման:

Ուղեցույցները պատրաստվել են նոր օրենսգրքերի մշակման աշխատանքային խմբերի անդամների կողմից՝ այսպիսով ապահովելով նոր օրենսգրքերի մասնագիտական մեկնաբանություն։

***Գործողության անվանումը.***

**Ոստիկանության պարեկային ծառայության կողմից համայնքային ոստիկանության գործառույթի իրականացում /6-րդ գլխի 2-րդ գործողություն/.**

**Կատարողական.**

Ոստիկանության կողմից իրականացվել և ՀՀ վարչապետի աշխատակազմ է ներկայացվել «Պարեկային ոստիկանության կողմից համայնքային ոստիկանության գործառույթների իրականացման նպատակահարմարության վերաբերյալ» ուսումնասիրությունը:

Համաձայն նշված ուսումնասիրության՝ հաշվի առնելով, որ.

1. Պարեկային ծառայությունը ներկայումս ապահովում է ծածկվածություն հանրապետության միայն մի հատվածում և նման պայմաններում վերջինիս համայնքային ոստիկանության գործառույթների վերապահումը խնդրահարույց է միասնական և համակարգված գործունեություն ապահովելու և դրա նկատմամբ վերահսկողություն իրականացնելու տեսանկյունից,
2. ինչպես նաև այն, որ դեռևս ընթացքի մեջ են ԵՄ ֆինանսավորմամբ և ԵԱՀԿ աջակցությամբ իրականացվող համայնքային ոստիկանության զարգացած ինստիտուտներ ունեցող երկրների առաջավոր փորձի ուսումնասիրությունները (հաշվի առնելով նաև համայնքային ոստիկանության բաժանմունքների գործառութային և օրենսդրական աուդիտի արդյունքները, ուստի միայն նշված աշխատանքների ավարտից հետո հնարավոր կլինի համայնքային ոստիկանության որոշ գործառույթների իրականացումը վերապահել Պարեկային ծառայությանը:

***Գործողության անվանումը.***

**Ապահովել միջազգային գործընկերների ներգրավումը բարեփոխումների գործընթացում /7-րդ գլխի 3-րդ գործողություն/.**

**Կատարողական.**

Ոստիկանություն բարեփոխումների գործընթացն ի սկզբանե ձևավորվել է որպես ներառական ու թափանցիկ՝ ներգրավելով բոլոր հնարավոր միջազգային գործընկերներին:

Այս նպատակով ձևավորվել են միջազգային կազմակերպությունների ու գործընկերների հետ աշխատանքի ու նրանց ներգրավման համակարգման հստակ մեխանիզմներ՝ ջանքերի կրկնություններից խուսափելու և ամբողջ ներգրավումը քարտեզագրելու և հստակ համակարգելու նպատակով:

Միաժամանակ ակտիվ բանակցությունների արդյունքում ոլորտում առկա է միջազգային լայն ներգրավվածություն, մասնավորապես՝ Ամերիկայի Միացյալ Նահանգներ/ Թմրամիջոցների դեմ պայքարի և իրավապահ համագործակցության գրասենյակ, Եվրոպական Միություն, ՄԱԿ-ի զարգացման ծրագիր, Համաշխարհային բանկ, Եվրոպայում համագործակցության և անվտանգության կազմակերպություն, ՄԱԿ Միջազգային զարգացման գրասենյակ և այլն, որոնք տրամադրում են թե՛ խորհրդատվական աջակցություն, թե՛ նյութատեխնիկական օժանդակություն: Միաժամանակ ԱՄՆ կառավարության ջանքերով բարեփոխումների գործընթացում ակտիվ մասնակցություն ունի ԱՄՆ Արդարադատության դեպարտամենտի ICITAP կազմակերպությունը՝ որպես ոստիկանական ոլորտում մասնագիտացված կառույց: Վերջինիս ջանքերը հատկանշական են պարեկային ծառայողների ինչպես նախնական, այնպես էլ հետագա վերապատարաստումների ու կրթության բնագավառում: Հայաստանում պարեկային ծառայության և օպերատիվ կառավարման կենտրոնի ներդրման նպատակով Ոստիկանությանը ցուցաբերվել է նյութատեխնիկական և փորձագիտական աջակցություն, ԱՄՆ Արդարադատության դեպարտամենտի Միջազգային քրեական հետաքննությունների վերապատրաստման ծրագրի (ICITAP) հայաստանյան գրասենյակի կողմից՝ վերապատրաստումներ են կազմակերպվել Ոստիկանության կրթահամալիրում դասընթացավարների և պարեկային ծառայողների համար, աջակցություն է ցուցաբերվել կրթական ծրագրերի և ուսումնական մոդուլների արդիականացման ուղղությամբ, կազմակերպվել է ճանաչողական այց ԱՄՆ:

Բարեփոխումների ընթացքը ներառական, ինչպես նաև առավել համակարգված դարձնելու նպատակով 2021թ. հոկտեմբերից ՀՀ արդարադատության նախարարության համակարգմամբ իրականացվում են աշխատանքային խմբի շաբաթական հանդիպումներ, որոնց ներկա են թե' քաղաքացիական հասարակության, թե' միջազգային գործընկերների ներկայացուցիչները: Աշխատանքային խմբի հանդիպումներին քննարկվում են բարեփոխումների ընթացքին առնչվող բոլոր հարցերը:

Հաշվետու ժամանակահատվածում՝ Ոստիկանությունում ընթացող բարեփոխումների շրջանակներում, Ոստիկանությունը շարունակել է երկկողմ և բազմակողմ համագործակցությունն օտարերկրյա պետությունների ներքին գործերի նախարարությունների (ոստիկանությունների) և միջազգային կազմակերպությունների հետ, մասնավորապես.

* Ոստիկանությունը շարունակել է սերտ համագործակցությունը ՀՀ-ում ԱՄՆ դեսպանության հետ, մասնավորապես՝ Թմրամիջոցների դեմ պայքարի և իրավապահ համագործակցության ծրագրի (INL), Տարածաշրջանային անվտանգության ծառայության հետաքննությունների ծրագրի (ARSO-I), Վրաստանում ԱՄՆ դեսպանության իրավական կցորդի միջոցով՝ Հետաքննությունների դաշնային բյուրոյի հետ, փոխադարձ հետաքրքրություն ներկայացնող հետևյալ ուղղություններով.
* Պայքար թմրամիջոցների ապօրինի շրջանառության դեմ,
* Թրաֆիքինգ,
* Պայքար ընտանեկան բռնության դեմ, անչափահասների հետ տարվող աշխատանքներ,
* Պարեկային ծառայություն,
* Վերապատրաստումներ ոստիկանության ծառայողների համար և այլն:

**Հունվարի 25-ին** ՀՀ կառավարության, դիվանագիտական համայնքի, միջազգային կազմակերպությունների, քաղաքացիական հասարակության և ԶԼՄ–ների ներկայացուցիչների մասնակցությամբ մեկնարկել է «Հաշվետու հաստատություններ և մարդու իրավունքների պաշտպանությունը Հայաստանում» ծրագիրը, որը ֆինանսավորվում է Եվրոպական միության կողմից և իրականացվում ՄԱԿ-ի Զարգացման ծրագրի, ՅՈՒՆԻՍԵՖ-ի, ՄԱԿ-ի Բնակչության հիմնադրամի և ԵԱՀԿ-ի կողմից։

Ծրագրի բաղադրիչ են կազմում նաև «Ոստիկանության բարեփոխումները», որի շրջանակներում նախատեսվում է գործողություններ իրականացնել մի շարք առանցքային ուղղություններով՝ վստահության վերաբերյալ հանրային հարցման կազմակերպման, կրթական ծրագրերի արդիականացման, համայնքային ոստիկանության, գենդերային հավասարության, թվային վերափոխման և այլ ուղղություններով։ Ծրագրի շրջանակներում իրականացված «Ոստիկանության կերպարը հասարակության աչքերով» հարցման արդյունքներով հարցվածների 70%-ը դրական է գնահատել ոստիկանության աշխատանքը՝ ի տարբերություն նախորդ հարցման (2011թ.), որի ընթացքում արձանագրվել էր 30% դրական գնահատական։

* **Փետրվարի 2-ից 4-ը** Ոստիկանության պետ Վահե Ղազարյանի հրավերով Հայաստանում էր Վրաստանի ներքին գործերի նախարարության պատվիրակությունը՝ նախարար Վախթանգ Գոմելաուրիի գլխավորությամբ։ **Փետրվարի 2-ին** Վրաստանի ներքին գործերի նախարար Վախթանգ Գոմելաուրիին ընդունել է ՀՀ վարչապետ Նիկոլ Փաշինյանը, որը կարևորել է երկրների անվտանգության, իրավակարգի պահպանության համար իրավապահ համակարգերն սերտ համագործակցության հաստատումը։ Վախթանգ Գոմելաուրին շնորհակալություն է հայտնել ընդունելության համար և նշել, որ պատրաստ են աջակցել և նաև լսել հայկական փորձը, որը բավական մեծ է: Հանդիպման ընթացքում մտքեր են փոխանակվել Հայաստանում և Վրաստանում ոլորտային բարեփոխումների վերաբերյալ, կարևորվել է փորձի փոխանակումը և մշտական հաղորդակցությունը, որը բխում է հայ-վրացական բարեկամական հարաբերությունների ոգուց: Վրաստանի ներքին գործերի նախարարության պատվիրակությանն ընդունել է Ոստիկանության պետ, ոստիկանության գեներալ-մայոր Վահե Ղազարյանը։ Հանդիպման ընթացքում քննարկվել են երկու գերատեսչությունների փորձի փոխանակման, անձանց հետախուզման, հայտնաբերման և հանձնման, օպերատիվ տեղեկատվության փոխանակման, թմրամիջոցների անօրինական շրջանառության դեմ պայքարի, ինչպես և փոխադարձ հետաքրքրություն ներկայացնող այլ հարցեր։
* Ոստիկանության կողմից աշխատանքներ են տարվել նաև «Հայաստանի Հանրապետության իրավապահ մարմինների և Եվրոպական միության իրավապահ ոլորտում համագործակցության գործակալության միջև համագործակցության հաստատման վերաբերյալ» համաձայնագրի շրջանակներում։Մասնավորապես, **փետրվարի 10-ին** Հաագայում Եվրոպոլի գրասենյակ էր այցելել Ոստիկանության պետի տեղակալ Ա.Ֆիդանյանի գլխավորած պատվիրակությունը։ Այցի նպատակն էր քննարկել 2021թ. սեպտեմբերի 28-ին աշխատանքային համաձայնագրի շրջանակներում համագործակցության հետ կապված մի շարք հարցեր, այդ թվում՝ տեղեկատվության փոխանակման և պահպանման, ազգային կոնտակտային կետի և կապի սպայի նշանակման հարցեր, համաձայնագրից բխող հետագա անհրաժեշտ քայլերը, տեխնիկական և իրավական գործիքները և այլն։ Այցի ընթացքում տեղի են ունեցել նաև մի շարք հանդիպումներ Եվրոպոլի ղեկավար կազմի հետ. ներկայացվել են Եվրոպոլի օպերատիվ կարողությունները, վիճակագրությունը, իրավական կարգավորումները և այլն։ Հանդիպումներ են եղել Վրաստանի, Ուկրաինայի և Գերմանիայի կապի սպաների հետ, ովքեր ներկայացրել են իրենց գործառույթները։
* **Փետրվարի 20-ից 22-ը** Իրանի Իսլամական Հանրապետություն էր այցելել ՀՀ արդարադատության նախարար Կարեն Անդրեասյանի գլխավորած պատվիրակությունը, որի կազմում ընդգրկված էր նաև Ոստիկանության պետի առաջին տեղակալ Ա. Հովհաննիսյանը։ Այցի շրջանակներում հանդիպում է եղել Իրանի թմրամիջոցների ապօրինի շրջանառության դեմ պայքարի կենտրոնի պետ, բրիգադի գեներալ Մաջիթ Քարամիի հետ։ Քննարկվել են թմրամիջոցների ապօրինի շրջանառության դեմ պայքարի ոլորտի հետ կապված մի շարք հարցեր, պայմանավորվածություն է ձեռք բերվել ակտիվացնել համագործակցությունը կապի սպաների միջոցով, կազմակերպել ՀՀ ոստիկանության ծառայողների համար վերապատրաստումներ Իրանի ոստիկանական կրթական հաստատություններում, ինչպես նաև ակտիվացնել սահմանային համագործակցությունը երկու իրավապահ կառույցների միջև։
* 2022թ. մարտի 31-ին ՀՀ-ԱՄՆ ռազմավարական երկխոսության երրորդ՝ «Իրավական բարեփոխումներ» առցանց նիստի մի բաժինը նվիրված է եղել Ոստիկանական բարեփոխումների իրականացմանը, որի ընթացքում ներկայացվել են այս ուղղությամբ երկկողմ համագործակցությամբ իրականացվող ծրագրերը, ինչպես նաև՝ տեղի են ունեցել քննարկումներ բարեփոխումների իրականացման, մասնավորապես՝ Պարեկային ծառայության ընդլայնման, մարզային ծառայությունների ներդրման, ինչպես նաև Ներքին գործերի նախարարության ստեղծման ուղղությամբ։
* **Ապրիլի 24-ից 28-ը** Անն Հարբորում (ԱՄՆ, Միչիգան նահանգ) կայացել է «Խնդիրներին ուղղված ոստիկանական գործունեություն» խորագրով համաժողովը, որին ՀՀ-ում ԱՄՆ դեսպանության հրավերով մասնակցել է Ոստիկանության պարեկային ծառայության պետը։ Համաժողովի ընթացքում անդրադարձ է կատարվել Ոստիկանությունում իրականացվող բարեփոխումներին։
* **Ապրիլի 25-ից 28-ը** Շվեյցարիայի Համադաշնության Ժնև քաղաքում Անվտանգության ոլորտի կառավարման ժնևյան կենտրոնի (DCAF) կողմից անցկացվել է «Անվտանգության ոլորտի կառավարումը և բարեփոխումը. անվտանգության ոլորտի գործուն վերահսկողության ապահովում» թեմայով քննարկումը, որին ՀՀ պատվիրակության կազմում մասնակցել է Ոստիկանության պետի տեղակալ Ա. Ֆիդանյանը։ Այցի ընթացքում տեղի են ունեցել մի շարք քննարկումներ, որոնք վերաբերում էին անվտանգության ոլորտում բարեվարքության ամրապնդմանը, զինված ուժերի անձնակազմի մարդու իրավունքներին և հիմնարար ազատություններին, վարվեցողության կանոնների դերին, մարդու իրավունքներին զինված ուժերում՝ (հատուկ) օմբուդս-հատատությունների դերին, հետախուզության կառավարմանն ու բարեփոխմանը, քաղաքացիական պաշտպանությանը և օժանդակ ուժերին, ինչպես նաև անվտանգության ոլորտում ռազմավարական հաղորդակցությանը և անվտանգության ոլորտի հարցերի լուսաբանման գործում լրատվամիջոցների դերին։ Քննարկումների ընթացքում Ա. Ֆիդանյանը ներկայացրել է «Էթիկայի կանոնների ամրապնդումը ոստիկանության բարեփոխումների շրջանում» թեմայով զեկույցը։
* **Ապրիլի 29-ից մայիսի 12-ը** Ոստիկանությունում երկխոսության ոստիկանության մոդելի ներդրման գործընթացի շրջանակներում Ոստիկանության կրթահամալիրում անցկացվել է «Երկխոսության ոստիկանություն» թեմայով երկշաբաթյա վերապատրաստման դասընթացը։ ԵԱՀԿ քարտուղարության կազմակերպած դասընթացը նախատեսված էր Ոստիկանության Երևան քաղաքի և մարզային վարչությունների համապատասխան ծառայողների համար։ Դասընթացի ընթացքում Ոստիկանության ներկայացուցիչները ծանոթացել են քաղաքացիների հետ երկխոսելու շվեդական փորձին, պրակտիկ իրավիճակներում երկխոսության հմտությունները կիրառելու լուծումներին:
* **Մայիսի 3-ին** ԱՄՆ Վաշինգտոնում կայացած Ռազմավարական երկխոսության ամփոփիչ նիստի ընթացքում ՀՀ արդարադատության նախարարի տեղակալ Գրիգոր Մինասյանը և ԱՄՆ պետքարտուղարի փոխտեղակալ Լիսա Ջոնսոնը ստորագրել են «Աջակցություն Հայաստանում իրավապահ ոլորտի բարեփոխումներին» գործողությունների ծրագիրը, որով նախատեսվում է Հայաստանում բարեփոխումների իրականացման համար տրամադրել 10 մլն. ԱՄՆ դոլար։
* **Մայիսի 14-ից 22-ը** ԱՄՆ Տեխաս նահանգի Ֆորտ-Ուերտ քաղաքում ԱՄՆ արդարադատության դեպարտամենտի միջազգային քրեական հետաքննությունների վերապատրաստման (ICITAP) ծրագրի շրջանակներում անցկացվել է Իրավապահ մարմինների ղեկավարների միջազգային ասոցիացիայի (IADLEST) հերթական տարեկան համաժողովը, որին մասնակցել են Ոստիկանության կրթահամալիրի ղեկավար կազմի ներկայացուցիչները։ Համաժողովի ընթացքում քննարկվել են իրավապահ մարմիններում առաջնորդության, ոստիկանության աշխատակիցների հոգեկան առողջության և ֆիզիկական պատրաստականության ստանդարտների, մարդկանց թրաֆիքինգի վերաբերյալ գործերով քննության ընթացքում զոհակենտրոն մոտեցման, սցենարների վրա հիմնված ուսուցման մեթոդաբանության և այլնի վերաբերյալ հարցեր: Կրթահամալիրի պատվիրակությունն այցելել է նաև ԱՄՆ Թեքսաս նահանգի Հյուսթոն քաղաքի ոստիկանության ակադեմիա, որտեղ հանդիպում է ունեցել Հյուսթոնի ոստիկանության դեպարտամենտի ղեկավարի, ինչպես նաև ակադեմիայի անձնակազմի հետ, ծանոթացել ակադեմիայի ենթակառուցվածքներին, տեխնիկական հագեցվածությանը, իրականացվող ուսումնական ծրագրերին, դասավանդման մեթոդաբանությանը, ներկա են գտնվել մի շարք տեսական և գործնական պարապմունքներին:
* **Մայիսի 23-ից 24-ը** Հայաստանում ԱՄՆ դեսպանության Թմրամիջոցների դեմ պայքարի և իրավապահ համագործակցության գրասենյակի, ԱՄՆ Հետաքննությունների դաշնային բյուրոյի և Ոստիկանության նախաձեռնությամբ ոստիկանության հրամանատարական կազմի համար Երևանում անցկացվել է «Ճգնաժամային իրավիճակներում բանակցություններ» թեմայով դասընթաց-սեմինարը, որն անցկացրել են ԱՄՆ հետաքննությունների դաշնային բյուրոյի համապատասխան ստորաբաժանումների առաջատար և փորձառու մասնագետները։
* **Մայիսի 31-ին** Ոստիկանության պետի գլխավորած պատվիրակությունը Քրեական ոստիկանության միջազգային կազմակերպության՝ Ինտերպոլի գլխավոր քարտուղար Յուրգեն Շտոքի հրավերով ճանաչողական այց կատարեց Ինտերպոլի Գլխավոր քարտուղարության նստավայր՝ Լիոն։ ՀՀ ոստիկանության պետին ընդունեց Ինտերպոլի գլխավոր քարտուղարը։ Հանդիպման ընթացքում քննարկվեցին երկուստեք հետաքրքրություն ներկայացնող հարցեր՝ հանցավորության տարբեր ոլորտների դեմ առավել արդյունավետ պայքարելու, Ինտերպոլի և ՀՀ ոստիկանության միջև համագործակցությունն ավելի ամրապնդելու նպատակով։ Ինտերպոլի բարձրաստիճան ներկայացուցիչները ներկայացրեցին Ինտերպոլի «INSIGHT» վերլուծական ծրագիրը, համացանցի միջոցով թմրանյութերի ապօրինի շրջանառության, կիբեռհանցավորության դեմ պայքարի մանրամասները և այլն։
* **Հունիսի 1-ին** ՀՀ ոստիկանությունում ՀՀ ոստիկանության շտաբի պետ Արմեն Մկրտչյանն ընդունել է ԵԱՀԿ-Հայաստան համագործակցության ծրագրի վերանայման նպատակով Հայաստան ժամանած ԵԱՀԿ քարտուղարության պատվիրակությանը, որի ընթացքում ամփոփվել են նախկինում կատարված աշխատանքները և նախանշվել նոր ուղղություններ:
* **Հունիսի 2-ից 3-ը** Ոստիկանության պատվիրակությունը Ոստիկանության պետի գլխավորությամբ աշխատանքային այցով գտնվում էր Փարիզում: Այցի շրջանակներում կազմակերպվել են հանդիպումներ Ֆրանսիայի ՆԳՆ Ազգային ոստիկանության հանրային անվտանգության կենտրոնական վարչությունում, որտեղ ներկայացվել են թմրամիջոցների ապօրինի շրջանառության (այդ թվում և համացանցի միջոցով), կիբերհանցավորության, տնտեսական և ֆինանսական հանցագործությունների դեմ պայքարի, ինչպես նաև հասարակական անվտանգության պահպանման ուղղություններով իրականացվող աշխատանքները։ Միջազգային համագործակցության վարչությունում ներկայացվել են եվրոպական ծրագրերը և դրանց ֆինանսավորման հնարավորությունները, իսկ տարածքային ոստիկանական ստորաբաժանում այցի ընթացքում ներկայացվեել են հանցագործությունների մասին, այդ թվում և էլեկտրոնային տարբերակով հաղորդում ընդունելու, դեպքի վայր մեկնելու, արձանագրություն կազմելու գործընթացները, հանցավորության վիճակագրության վարման կարգը։ Հնարավորություն է ընձեռվել այցելել նաև բաժանմունքում գործող ձերբակալվածների պահման վայր և ծանոթանալ գործող պայմաններին։
* **Մայիսի երկրորդ կեսին և հունիսի 24-ից 25-ը** «Եվրոպայի խորհրդի կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին կոնվենցիայի վավերացման ուղին Հայաստանում» ծրագրի շրջանակներում ԵԽ երևանյան գրասենյակը Ոստիկանության մասնագիտացված ստորաբաժանման 75 ծառայողների համար անցկացրել է վերապատրաստման դասընթացներ:
* **Հունիսի 10-ին**  Երևանում կայացել է հանդիպում Ոստիկանության շտաբի պետ Արմեն Մկրտչյանի և Եգիպտոսի ԱԳՆ համագործակցության և զարգացման գործակալության գլխավոր քարտուղար, դեսպան Մոհամեդ Հալիլի ղեկավարած պատվիրակությունների միջև:

Կողմերը քննարկել են Եգիպտոսի ԱԳՆ համագործակցության և զարգացման գործակալության և Ոստիկանության համագործակցությամբ Եգիպտոսի Արաբական Հանրապետության ոստիկանական ակադեմիայում դասընթացների կազմակերպման վերաբերյալ հարցեր: Եգիպտական կողմը պատրաստակամություն է հայտնել շարունակել դասընթացների կազմակերպումը՝ առաջարկելով եգիպտական կողմին փոխանցել առաջնահերթություն ներկայացնող ոլորտները՝ Ոստիկանության ծառայողների խմբերի համար համապատասխան վերապատրաստումներ կազմակերպելու նպատակով։ Ոստիկանության կողմից առաջարկները ներկայացվել են և արդեն փոխանցվել եգիպտական կողմին:

* Ոստիկանության շահագրգիռ ստորաբաժանումների ղեկավարների և ՄԱԶԾ ներկայացուցիչների հետ պարբերաբար հանդիպումներ են անցկացվել Վերափոխելով Հայաստանի ճանապարհային երթևեկության անվտանգությունը՝ տվյալների, մարդկանց և ճանապարհային քաղաքականությունների միավորմամբ ծրագրի իրագործման նպատակով։

Բարեփոխումների ընթացքը ներառական, ինչպես նաև առավել համակարգված դարձնելու նպատակով 2021թ. հոկտեմբերից ՀՀ արդարադատության նախարարության համակարգմամբ իրականացվում են աշխատանքային խմբի շաբաթական հանդիպումներ, որոնց ներկա են թե' քաղաքացիական հասարակության, թե' միջազգային գործընկերների ներկայացուցիչները: Աշխատանքային խմբի հանդիպումներին քննարկվում են բարեփոխումների ընթացքին առնչվող բոլոր հարցերը:

Հիշատակման է արժանի այն, որ Արդարադատության նախարարության կողմից Ներքին գործերի նախարարության ստեղծման սցենարի վերամշակման և համապատասխան օրենսդրական փաթեթը շրջանառության պատրաստելու արդյունքում միջազգային գործընկեր կառույցները հետաքրքրություն են ցուցաբերել շարունակելու համագործակցությունը նաև Ներքին գործերի նախարարության կայացման հարցում։

2022 թվականի հոկտեմբերին և դեկտեմբերին ՄԱԿ-ի զարգացման ծրագրի (ՄԱԶԾ) կողմից կազմակերպվել են ՀՀ քրեական դատավարության նոր օրենսգրքի դրույթներին նվիրված երկօրյա քննարկումներ, որոնց մասնակցել են Ոստիկանության 40 ծառայողներ։

Հաշվետու ժամանակաշրջանում բարեփոխումների գործընթացում ներգրավված միջազգային գործընկերների մասնակցությամբ իրականացվել են մի շարք միջոցառումներ ևս:

***Գործողության անվանումը.***

**Հանրային վստահության մակարդակի և ոստիկանության միջոցառումների ազդեցության վերաբերյալ պարբերական հարցումների իրականացում /8-րդ գլխի 4-րդ գործողություն/.**

**Կատարողական.**

ՄԱԿ-ի Զարգացման Ծրագրի կողմից և Եվրոպական միության ֆինանսավորմամբ իրականացվում է Հաշվետու ինսիտուտներ և մարդու իրավունքների պաշտպանությունը Հայաստանում ծրագիր, որի նպատակային ուղղություններից է Աջակցությունը ՀՀ ոստիկանության բարեփոխումներին։ Վերոնշյալի շրջանակներում ԵԱՀԿ աջակցությամբ IMR կազմակերպության կողմից իրականացվել է Ոստիկանության գործունեության հանրային ընկալման վերաբերյալ համապարփակ հարցում։ Համատեղ մշակված հարցման հարցաշարում՝ ի թիվս այլ հարցերի, ներառված էին նաև կոռուպցիայի, ոստիկանության հանդեպ հանրային վստահության մակարդակի հետ կապված հարցեր: Ըստ Ոստիկանության վերաբերյալ հանրային կարծիքի հարցման նախնական արդյունքների՝ հարցվողների **70%-ը** ոստիկանության նկատմամբ իրենց վերաբերմունքը դրական են գնահատել։ Ոստիկանությունը նաև առաջատար է իրավապահ հաստատությունների ոլորտում՝ վստահության **58%** ցուցանիշով։

**ՀՀ ՈՍՏԻԿԱՆՈՒԹՅՈՒՆ**